ITEL ส่งซิกปี 65 โตต่อเนื่อง หลังคว้างานใหม่ เติมแบ็คล็อกแตะ 4.45 พันลบ.
ITEL ส่งซิกปี 65 โตต่อเนื่อง หลังคว้างานติดตั้งโซลาร์เซลล์ ค่ายมือถือยักษ์ใหญ่ มูลค่าเฉียด 168 ลบ. หนุนแบ็คล็อกแตะ 4.45 พันลบ.
8 ก.พ. 2565

นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า เปิดศักราชใหม่ปี 2565 บริษัทฯ ได้รับความไว้วางใจจากผู้ให้บริการมือถือรายใหญ่ ได้งานติดตั้งโซลาร์เซลล์ (Solar Cell) โดยเป็นงานติดตั้ง Solar Cell สำหรับสถานีฐานทั่วประเทศ (ยกเว้น กรุงเทพมหานคร) รวมมูลค่างานทั้งสิ้น 167.93 ล้านบาท (รวมภาษีแล้ว) โดยมีระยะเวลาดำเนินการโครงการ 180 วัน
“การได้รับงานในครั้งนี้จะส่งผลให้บริษัทฯ เติบโตอย่างต่อเนื่อง โดยมูลค่าสัญญาในมือ (Contract on Hand) ในปัจจุบันอยู่ที่ 4,450 ล้านบาท แสดงให้เห็นถึงความสามารถของบริษัทในการรักษาฐานลูกค้าเดิม และเพิ่มรายได้ด้วยการขยายขอบเขตงานบริการให้กว้างขึ้น ได้รับสัญญาจากลูกค้าอย่างต่อเนื่อง ซึ่งเกิดจากความเชื่อใจในคุณภาพการให้บริการที่บริษัทได้พิสูจน์ตัวเองมาตลอด ส่งผลให้ผลประกอบการของบริษัทมีการเติบโตอย่างต่อเนื่องและมั่นคง” นายณัฐนัย กล่าว
โดยในปี 2565 จะเป็นปีที่ดีของบริษัทฯ ในการเติบโตได้ตามแผนที่วางไว้ หลังจากสถานการณ์การแพร่ระบาดของ COVID-19 เริ่มคลี่คลายลง จะช่วยทำให้ภาครัฐและเอกชนเปิดให้ยื่นเสนองานใหม่อย่างคึกคัก โดยบริษัทฯ มีความพร้อมที่จะเข้ารับงานสนับสนุนรายได้ของบริษัทฯให้เติบโตแข็งแกร่ง และสร้างผลตอบแทนที่ดีให้แก่ผู้ถือหุ้น